স্বাধীন বাংলা ফুটবল দলকে সম্মাননা জানানোর মধ্য দিয়ে তৃতীয় বর্ষে পা রাখল বেসরকারি স্যাটেলাইট টেলিভিশন নিউজ টোয়েন্টিফোর। ফুটবল দলের সদস্যদের হাতে ক্রেস্ট ও ৫০ হাজার টাকার চেক তুলে দেন তথ্যমন্ত্রী হাসানুল হক ইনু এবং বসুন্ধরা গ্রুপের চেয়ারম্যান আহমেদ আকবর সোবহান। এ সময় উপস্থিত ছিলেন বসুন্ধরা গ্রুপের ব্যবস্থাপনা পরিচালক সায়েম সোবহান এবং তার পুত্র ওয়ালিদ সোবহান। কেক কাটার মধ্য দিয়ে শুরু হয় বর্ষপূর্তি উদ্যাপন। গতকাল রাজধানীর ইন্টারন্যাশনাল কনভেনশন সিটি বসুন্ধরার (আইসিসিবি) রাজদর্শন হলে নিউজ টোয়েন্টিফোরের দ্বিতীয় বর্ষপূর্তিতে ফুল দিয়ে শুভেচ্ছা জানান আওয়ামী লীগের সাধারণ সম্পাদক সড়ক পরিবহন ও সেতুমন্ত্রী ওবায়দুল কাদের। এরপর শুভেচ্ছা জানান বিএনপির স্থায়ী কমিটির সদস্য আমীর খসরু মাহমুদ চৌধুরী, জাতীয় পার্টির মহাসচিব এ বি এম রুহুল আমিন হাওলাদার। শুভানুধ্যায়ীদের ভালোবাসায় সিক্ত হয় নিউজ টোয়েন্টিফোর। উদ্বোধনী বক্তব্যে তথ্যমন্ত্রী হাসানুল হক ইনু বলেন, এই স্বল্প সময়ে নিউজ টোয়েন্টিফোর পৌঁছে গেছে মানুষের দোরগোড়ায়। মন কেড়েছে সাধারণ মানুষের। এই নয় বছরে দেশে এসেছে তিনটি গুরুত্বপূর্ণ ইতিবাচক পরিবর্তন। প্রথমত, অতীতের সামরিক শাসনকে পেছনে ফেলে গণতন্ত্রের শক্ত অবস্থান নিশ্চিত হয়েছে। দ্বিতীয়ত, গণমাধ্যমের অভূতপূর্ব প্রসার ও বিকাশ ঘটেছে। তৃতীয়ত, ডিজিটাল বাংলাদেশের সফল বাস্তবায়নে স্বচ্ছ হয়েছে সব ধরনের সেবা। দেশের অগ্রযাত্রাকে এগিয়ে নিতে এই তিনটি বিষয়কে চ্যালেঞ্জ হিসেবে নিতে হবে নিউজ টোয়েন্টিফোরকে। সাইবার নিরাপত্তা ও গণমানুষের অধিকার নিয়ে এগিয়ে যাবে এই চ্যানেল। নিউজ টোয়েন্টিফোরের এই পথচলায় শুভ কামনা জানিয়ে বসুন্ধরা গ্রুপের চেয়ারম্যান আহমেদ আকবর সোবহান বলেন, তিন বছরের এই পথচলায় ১২১টি দেশের দর্শকদের কাছে পৌঁছে গেছে নিউজ টোয়েন্টিফোর। দারিদ্র্য বিমোচন, অগ্রযাত্রার স্বপ্ন, দেশের মানুষের আশা-আকাঙ্ক্ষা তুলে ধরার প্রত্যাশা নিয়ে দীর্ঘজীবী হোক এই গণমাধ্যম। নিউজ টোয়েন্টিফোরের প্রধান নির্বাহী কর্মকর্তা (সিইও) ও বাংলাদেশ প্রতিদিন সম্পাদক নঈম নিজাম বলেন, মুক্তিযুদ্ধের চেতনায় সুন্দর আগামীর জন্য সামনের দিনগুলোতে কাজ করবে নিউজ টোয়েন্টিফোর। কালের কণ্ঠ সম্পাদক ইমদাদুল হক মিলন বলেন, দেশ ও মানুষের জন্য এভাবেই কাজ করে যায় বসুন্ধরা গ্রুপের সবকটি প্রতিষ্ঠান। তৃতীয় বর্ষে পদার্পণকে গৌরবান্বিত করতে স্বাধীন বাংলা ফুটবল দলের সদস্যদের সম্মাননা জানানো হয়। সম্মাননা গ্রহণ করেন স্বাধীন বাংলা ফুটবল দলের সদস্য বাংলাদেশ ফুটবল ফেডারেশনের (বাফুফে) সভাপতি কাজী সালাউদ্দিন, অধিনায়ক জাকারিয়া পিন্টু, সহ-অধিনায়ক প্রতাপ শঙ্কর সাহা, সাইদুর রহমান প্যাটেল, মো. কায়কোবাদ, এ কে এম নওশেরউজ্জামান, আবদুস সাত্তার মিয়া, আমিনুল ইসলাম সুরুজ, বিমল কর, শেখ তসলিমুদ্দিন, মো. লুত্ফর রহমান, সুভাষ সাহা, ফজলে সালেহ মৃধা, শেখ আশরাফ আলী, বীরেন দাস বীরু। দিনব্যাপী এই অনুষ্ঠানে সকাল থেকেই ফুলের তোড়া নিয়ে শুভেচ্ছা জানাতে আসেন সর্বস্তরের মানুষ। যার মধ্যে রয়েছেন শিক্ষাবিদ, সাংবাদিক, বুদ্ধিজীবী, লেখক, সাংস্কৃতিক ব্যক্তিত্ব, রাজনীতিবিদ, সামাজিক ও ব্যবসায়ী সংগঠনের নেতারা। এ সময় শুভেচ্ছা জানান ঢাকা দক্ষিণ সিটি করপোরেশনের মেয়র মোহাম্মদ সাঈদ খোকন, ঢাকা বিশ্ববিদ্যালয়ের সাবেক উপাচার্য অধ্যাপক ড. এ কে আজাদ চৌধুরী, প্রধানমন্ত্রীর সাবেক স্বাস্থ্য উপদেষ্টা ডা. সৈয়দ মোদাচ্ছের আলী, আওয়ামী লীগের সাংগঠনিক সম্পাদক খালিদ মাহমুদ চৌধুরী এমপি ও ব্যারিস্টার মহিবুল হাসান চৌধুরী নওফেল, নারায়ণগঞ্জ-৪ আসনের এমপি শামীম ওসমান, প্রধানমন্ত্রীর উপ-প্রেস সচিব আশরাফুল আলম খোকন। অনুষ্ঠানে ফুলেল শুভেচ্ছা জানিয়েছে বিএনপি। দলের সিনিয়র নেতাদের মধ্যে ভাইস চেয়ারম্যান অ্যাডভোকেট খন্দকার মাহবুব হোসেন, অ্যাডভোকেট জয়নুল আবেদীন, আবদুল আউয়াল মিন্টু, চেয়ারপারসনের উপদেষ্টা জয়নুল আবদিন ফারুক, যুগ্মমহাসচিব সৈয়দ মোয়াজ্জেম হোসেন আলাল, খায়রুল কবির খোকন, প্রচার সম্পাদক শহীদ উদ্দিন চৌধুরী এ্যানী, সাংগঠনিক সম্পাদক অ্যাডভোকেট রুহুল কুদ্দুস তালুকদার দুলু, সৈয়দ এমরান সালেহ প্রিন্স, শামা ওবায়েদ, সহসাংগঠনিক সম্পাদক শহীদুল ইসলাম বাবুল, আবদুল আউয়াল খান, চেয়ারপারসনের প্রেস উইং সদস্য শামসুদ্দিন দিদার ও শায়রুল কবীর খান। জাতীয় পার্টির নেতৃবৃন্দের মধ্যে ছিলেন কো-চেয়ারম্যান গোলাম মোহাম্মদ (জি এম) কাদের, প্রেসিডিয়াম সদস্য অ্যাডভোকেট কাজী ফিরোজ রশীদ, এস এম ফয়সল চিশতী, আজম খান, মীর আবদুস সবুর আসুদ, যুগ্মমহাসচিব অ্যাডভোকেট রেজাউল ইসলাম ভূঁইয়া। অতিথি হিসেবে উপস্থিত ছিলেন সাবেক মন্ত্রী কর্নেল (অব.) জাফর ইমাম বীরবিক্রম, নাগরিক ঐক্যের আহ্বায়ক মাহমুদুর রহমান মান্না, আহ্বায়ক কমিটির সদস্য আতিকুর রহমান, এলডিপির সিনিয়র যুগ্মমহাসচিব শাহাদাত হোসেন সেলিম। গণমাধ্যম ব্যক্তিদের মধ্যে শুভেচ্ছা জানাতে আসেন বাংলাদেশ সংবাদ সংস্থার প্রধান সম্পাদক ও ব্যবস্থাপনা পরিচালক আবুল কালাম আজাদ, ডেইলি সান সম্পাদক এনামুল হক চৌধুরী, জাতীয় প্রেস ক্লাবের সাধারণ সম্পাদক ফরিদা ইয়াসমিন, বাংলাদেশ ফেডারেল সাংবাদিক ইউনিয়নের সভাপতি মোল্লা জালাল, মহাসচিব শাবান মাহমুদ, এখন সময় সম্পাদক আরিফুর রহমান, কোষাধ্যক্ষ দীপ আজাদ, মিডিয়া ব্যক্তিত্ব সুভাষ সিংহ রায়, বৈশাখী টেলিভিশনের হেড অব নিউজ অশোক চৌধুরী।